Virallinen lehti nro C 210 , 06/07/1998 s. 0214



B4-0609/98 Päätöslauselma Kambodzasta Euroopan parlamentti, joka - ottaa huomioon aikaisemmat päätöslauselmansa Kambodzasta, - ottaa huomioon vuoden 1991 Pariisin rauhansopimuksen, A. ottaa huomioon, että sen jälkeen kun toinen pääministeri Hun Sen kaappasi vallan itselleen ja hänelle uskolliset joukot ottivat pääkaupungin haltuunsa heinäkuun 1997 lopussa, ihmisoikeuksien loukkaukset ovat olleet yleisiä ja viranomaiset ovat jatkuvasti ahdistelleet opposition jäseniä ja riippumattomia lehtimiehiä, ja että mielivalta ja pelon ilmapiiri ovat Kambodzan osapuolten välisen vuoropuhelun palauttamisen pahimpia esteitä, B. ottaa huomioon, että 26. heinäkuuta 1998 on tarkoitus pitää uudet vaalit, joilla on tarkoitus lisätä maan vakautta, C. ottaa huomioon, että komissio on ilmoittanut myöntäneensä 9,5 miljoonaa ecua Kambodzan vaalien valmisteluun, D. ottaa huomioon, että nämä varat käytetään Kambodzan vaalitoimitsijoiden kouluttamiseen, äänestäjien ja paikallisten lehtimiesten valistamiseen sekä riippumattomien tarkkailijoiden lähettämiseen, E. pahoittelee sitä, että tästä avusta on ilmoitettu, vaikka todellisuudessa meillä ei ole mitään takuita siitä, että Kambodzan vaalit tulevat olemaan vapaat ja rehelliset, F. on huolissaan yleisestä pelottelun ilmapiiristä, joka estää ilmaisuvapauden ja kokoontumisvapauden kaltaisten perusvapauksien toteutumisen, G. ottaa huomioon, että kaikilla poliittisilla puolueilla ja ehdokkailla ei ole yhtäläisiä mahdollisuuksia päästä tiedotusvälineisiin, ja että ne on pääasiassa varattu Hun Senin puolueen käyttöön, H. ottaa huomioon, että kansallisneuvoston kokoonpano ei ole tasapuolinen ja että neuvosto ei voi käyttää toimivaltaansa täydessä mitassa, I. ottaa huomioon, että joiltakin poliittisilta puolueilta, kuten demokraattiselta puolueelta, on kielletty osallistuminen vuoden 1998 vaaleihin, vaikka ne rekisteröitiin jo vuoden 1993 vaaleihin; 1. Katsoo, että Kambodzan hallituksen tunnustaminen ja uskottavuus edellyttävät sitä, että vaalit ovat vapaat ja rehelliset; 2. Kehottaa Hun Seniä ja kaikkia Kambodzan osapuolia täydellisesti kunnioittamaan ja panemaan täytäntöön Pariisin rauhansopimuksen, joka antaa monipuoliset edellytykset Kambodzan sovinnolle ja vakaudelle; 3. Kehottaa Hun Seniä välittömästi toteuttamaan erityisesti seuraavat toimenpiteet: - tehokas ja yhtäläinen pääsy tiedotusvälineisiin ja radioasemien toimintavapaus; - kansallisneuvoston jäsenten laillisen järjestyksen mukainen kokoonpano, mikä takaa sen laillisen ja puolueettoman toiminnan; - kaikkien vuoden 1993 vaaleihin rekisteröityjen puolueiden osallistuminen vaaleihin; - huomattava edistyminen poliittisen väkivallan tutkimisessa. 4. Kehottaa Hun Seniä välittömästi lopettamaan oppositiopuolueiden ja niiden ehdokkaiden pelottelun; 5. Kehottaa toistamiseen komissiota sitomaan vaaleihin varattujen määrärahojen vapauttamisen niiden ehtojen täyttämiseen, jotka Euroopan parlamentti asetti päätöslauselmassaan 12. maaliskuuta 1998 ((Kyseisen istunnon pöytäkirja, osa II, kohta 11.)); 6. Kehottaa puhemiestään välittämään tämän päätöslauselman neuvostolle, komissiolle, Yhdistyneille kansakunnille, ASEANille ja Kambodzan viranomaisille.